עמיחי אליהו

עמיחי אליהו (שמו הרשמי: עמיחי בן־אליהודברי הכנסת, הישיבה הראשונה של הכנסת העשרים וחמש, 15 בנובמבר 2022; נולד ב־24 באפריל 1979, כ"ז בניסן ה'תשל"ט) הוא חבר הכנסת מטעם מפלגת עוצמה יהודית. מכהן כשר המורשת בממשלת ישראל השלושים ושבע. מייסד "איגוד רבני קהילות".

 ביוגרפיה 
נולד בירושלים כבן הבכור של טובה והרב שמואל אליהו. נכדם של הרב מרדכי אליהו וצביה אליהו.

גדל בשלומי ובצפת. למד בתלמוד תורה מורשה, ישיבה התיכונית נתיבות יוסף ובישיבת ההסדר צפת.

אליהו שירת בצה"ל כלוחם בגדוד 202 של חטיבת הצנחנים. לאחר שירותו הצבאי הפסיק לחבוש כיפה, אך בהמשך חזר לקיים אורח חיים דתי והחל ללמוד בישיבת עטרת נחמיה. במסגרת שירותו במילואים לחם במלחמת לבנון השנייה.

בשנים 2009–2013 חינך בישיבה תיכונית חיספין. בשנת 2013 ייסד גרעין תורני בשם "אורות יהודה" במגדל העמק. בשנת 2014 הקים את "איגוד רבני קהילות", ארגון המאגד תחתיו מאות רבני קהילות דתיות ומסורתיות בכל רחבי ישראל, ועמד בראשו עד שנת 2022. בנוסף, הקים את ארגון "שדרים" יחד עם הרב חיים מרקוביץ העוסק בחיבור בין יהודי ישראל לתפוצות ובקליטת עלייה. בשנת 2016 הקים את ארגון "צו אחד", הפועל לשמירה על ערכי החיילים שומרי המסורת. בין היתר, הצליחה העמותה להביא להפרדה בשירותים בבסיסים ולשינויים בפקודת הגילוח בצה"ל.

בבחירות לכנסת ה-21 ב-2019 ולכנסת ה-22, הוצב ברשימת "האיחוד הלאומי – תקומה", אך לא נכנס לכנסת. בבחירות לכנסת ה-23 וה-24 לא הוצב ברשימה כלשהי לכנסת.

ממוזער|שמאל|אליהו בהלווייתו של זאב חנוך ארליך
לקראת הבחירות לכנסת ה-25 הוצב במקום הרביעי ברשימתה של "עוצמה יהודית", והוצב במקום התשיעי ברשימה משותפת לעוצמה יהודית עם הציונות הדתית ונעם. איחוד המפלגות קיבל 14 מנדטים ואליהו נכנס לכנסת. בממשלת ישראל ה-37 מונה לשר המורשת. כמה שעות לאחר השבעתו כשר בממשלה, התפטר מהכנסת במסגרת "החוק הנורווגי" ובמקומו נכנס לכנסת חבר מפלגתו, יצחק קרויזר.

ב-19 בינואר 2025 התפטר מהממשלה, יחד עם יתר השרים ממפלגתו, יום לאחר שאושר בממשלה ההסכם חמאס–ישראל שמפלגתו התנגדה לתנאיו. התפטרותו נכנסה לתוקף יומיים לאחר מכן, והוא שב לכהן כחבר הכנסת. ב-19 במרץ 2025 שב לכהן כשר המורשת.

 חיים אישיים 
נשוי ואב לשבעה, מתגורר ברימונים.

 דעותיו 
אליהו מזוהה עם הימין הישראלי. הוא תומך בהחלת ריבונות ישראלית מלאה ביהודה ושומרון, ומתנגד להקמת מדינה פלסטינית. הוא דוגל בעמדות שמרניות בתחום ערכי המשפחה לפי היהדות האורתודוקסית ותומך בהגבלת סמכויות מערכת המשפט. הוא מאמין בשיח בין רבנים ומתנגד לחרמות בין אישי ציבור.

בנושא היחס ליהודי התפוצות, אליהו מאמין בהידברות ישירה עם מנהיגים ורבנים בתנועות הרפורמיות והקונסרבטיביות בארצות הברית, ונפגש בעצמו עם מנהיגים כאלה במסע שערך. במקרה אחר פרש מ"קואליציית הארגונים הדתיים לבריאות הנפש", לאחר שנודע לו שהתנועה הרפורמית גם היא חברה בארגון. בהמשך כהונתו הוסיף להיפגש עם רבנים רפורמים וקונסרבטיביים לצורך קידום אינטרסים ציוניים.

אליהו הוא היחיד מנציגי מפלגת עוצמה יהודית שנמנע מעלייה להר הבית, בשל פסיקתו ההלכתית של סבו, הרב מרדכי אליהו.

אליהו מתנגד לשידורי תאגיד השידור הישראלי בטענה שאינו מייצג מספיק מורשת יהודית. בזמן מלחמת חרבות ברזל קרא לסגור את התאגיד ולהעביר את התקציב למאמץ המלחמתי.

בזמן מלחמת חרבות ברזל, עוררו מספר התבטאויות שלו ביקורת: בריאיון לרדיו קול ברמה בנובמבר 2023, אמר אליהו כי ברצועת עזה "אין בלתי מעורבים, ולא היינו מכניסים סיוע הומניטרי לנאצים. כל מי שגידל את המפלצות האלה צריך לתת את הדין". כשנשאל אם המשמעות היא שיש להטיל פצצת אטום על הרצועה, ענה כי "זו דרך אחת, הדרך השנייה היא לבדוק מה ייצור להם את ההרתעה הבאה. צריך לזכור שהם לא מפחדים מהמוות". לאחר הגינויים שספג, אליהו טען כי "ברור לכל בר דעת שהאמירה על אטום היא מטאפורית". בעקבות דבריו ראש הממשלה בנימין נתניהו הודיע שישעה אותו מישיבות הממשלה עד להודעה חדשה. עם זאת, אליהו השתתף בהצבעה טלפונית של הממשלה מאוחר יותר באותו היום. דבריו צוטטו בתלונה נגד ישראל בגין רצח עם.

ב-24 ביולי 2025, בריאיון לרדיו קול ברמה, אליהו אמר כי "הממשלה דוהרת לזה שעזה נמחקת, תודה להשם שאנחנו מוחקים את הרוע הזה", וכן "כל עזה תהיה יהודית". דבריו גונו על ידי רבים באופוזיציה, ויחיאל לייטר שגריר ישראל בארצות הברית הצהיר כי "דברי אליהו הם שגויים ומטופשים ואינם מייצגים את מדיניות הממשלה". לייטר גם התקשר לאליהו ודרש ממנו כי יחזור בו מדבריו, שיצרו "נזק אדיר" מול שותפיה של ישראל בארצות הברית. ראש הממשלה נתניהו כתב בחשבון הטוויטר שלו באנגלית כי השר אליהו לא מדבר בשם הממשלה, אך לא נקט נגדו כל צעדים משמעתיים.

על אף הביקורת של ראש הממשלה, אליהו חזר ואמר בראיון ב-30 ביולי 2025 "עזה צריכה להיות יהודית ואז גם לערבים יהיה טוב יותר". אליהו המשיך ואמר: "צריך להגדיר את החטופים כשבויים. בשבויים מתעסקים רק בסיום הניצחון". דבריו אלו גונו על ידי רבים באופוזיציה, ואף על ידי נשיא המדינה.

עץ משפחה

 קישורים חיצוניים




 עמיחי אליהו, באתר ערוץ כנסת

 הערות שוליים 

קטגוריה:משפחת אליהו
קטגוריה:משפחת עזראן
קטגוריה:משפחת יוסף שלוש
קטגוריה:רבנים חברי הכנסת
קטגוריה:חברי כנסת מתנחלים
קטגוריה:מועצה אזורית מטה בנימין: אישים
קטגוריה:חיילי צה"ל במלחמת לבנון השנייה
קטגוריה:חיילי חטיבת הצנחנים
קטגוריה:בוגרי ישיבות תיכוניות
קטגוריה:בוגרי ישיבות הסדר
קטגוריה:ציונות דתית: חברי כנסת
קטגוריה:חברי הכנסת העשרים וחמש
קטגוריה:חברי הכנסת מטעם עוצמה יהודית
קטגוריה:שרי ממשלת ישראל השלושים ושבע
קטגוריה:השרים לענייני ירושלים
קטגוריה:ישראלים שנולדו ב-1979